《题诸暨王秀才华轩》
宋代·慕容彦逢

卜居远喧阗，山中有清意。中为风月轩，周诗得标置。

琴书道自乐，花柳春争媚。纷华非所事，安恬养天智。

君家逸少后，芬芬今不坠。文章擅场屋，孝弟先闾比。

小淹何足嗟，懿德天所秘。酝藉勿感慨，云雷起平地。

作者简介：（1067—1117）常州宜兴人，字淑遇，一作叔遇。哲宗元祐三年进士。复中绍圣二年弘词科。累迁太学博士。徽宗朝，除秘书省校书郎，三迁至左司谏，又擢中书舍人、尚书兵部侍郎，颇受知徽宗。为蔡京排挤，出知汝州。政和元年召还，官至刑部尚书。性嗜学，博通经史诸子，词章雅丽简古，挥笔立就，一时典册，多出其手。卒谥文友。有《摛文堂集》。